Djevojačka pećina
<s>Djevojačka ili Brateljevićka pećina nalazi se u Brateljevićima, zapadno od Kladnja, Bosna i Hercegovina.</s>

<s>Smještena je na udaljenosti 1 km. od naselja iznad desne obale rječice Bukovice, pritoke Drinjače, oko 30 metara visoko iznad doline.</s><s>Znatnih dimenzija, dužine 250 m, širine do 30 i visine do 20 m. U pećini se nalazi djevojački grob po kome je pećina i nazvana.</s><s>Dio pećine je uređen za turističku posjetu.</s>

<s>Sveto mjesto 
Djevojačka pećina je kao mjesto ljetnjeg klanjanja kladanjskih muslimana poznata još od kraja prošlog stoljeća.</s><s>U pećini se, posljednji utorak pred Aliđun (Ilindan), učila dova.</s>

<s>Kao što se vidi po crtežima, Djevojačka pećina je služila kao sveto mjesto zasigurno od ranog bronzanog doba, a možda već i od mlađeg paleolita pa sve do srednjeg vijeka.</s><s>Kasnije se štovanje ovog mjesta nastavlja kao dovište koje pripada jurjevskom krugu.</s><s>U cijeloj sakralnoj povijesti Bosne sveti Ilija je jedna od ključnih svetih osoba.</s><s>Islam mu dodjeljuje mjesto dobrog, kako svjedoči jedna dova Uveisa el-Karenija, Jemenca.</s><s>Poštovanje svetog Ilije prisutno je među muslimanima širom svijeta, a crkva povezana s njim u mjestu At-Taiba je jedno od svetih mjesta za muslimane.</s><s>Danas je to uz Ajvatovicu kod Prusca najveće mjesto zijareta bosansko-hercegovačkih muslimana.</s><s>Uvedene su i promjene tako da dovi prisustvuju i žene, a molitva koja se nekad učila na kraju pećine (postoji dio koji se zove mihrab) sada se uči napolju.</s><s>Objekat kulta postao je djevojački grob koji posjećuju uglavnom žene i na koji ostavljaju zavjetne darove.</s><s>U vrijeme dove, krajem avgusta (dova je pomaknuta iz ciklusa tzv. Đurđevskih dova), pećinu posjeti između 20.000-30.000 posjetilaca.</s>

<s>Arheologija 
Pećina ima prostran ulaz i na obje njegove strane nalaze se urezani crteži.</s><s>Desna strana je prekrivena mahovinom pa se tek na nekim mjestima crteži primjećuju.</s><s>Nekoliko njih pri samom dnu možda pripadaju najstarijoj fazi crteža u Djevojačkoj pećini.</s><s>Lijeva strana je slobodna i na njoj se nalaze crteži koji su predmet razmatranja.</s><s>Postoji više skupina crteža ukupne dužine oko 10 m</s>

<s>Posljednja istraživanja crteža pokazuju da se u Djevojačkoj pećini može izdvojiti nekoliko razdoblja.</s><s>Neki prikazi, kao što su strijelica na lijevoj strani ulaza i prikazi koje sačinjavaju samo crte na desnoj strani ulaza, u kojima se ne može prepoznati neka cjelovita slika, a koji po potezima neobično sliči na ureze u Pećini pod lipom, kao da pripadaju najmlađem razdoblju mlađepaleolitske umjetnosti.</s><s>I lik jedne žene, koja je do sada ostala nezapažena, veoma je sličan ženskim likovima sa izraženim kukovima i grudima iz Francuskog paleolita.</s>

<s>Ranom bronzanom dobu pripadaju polja sa tačkama i vjerovatno neki jednostavni prikazi jelena.</s><s>Složeniji poticaj stoji iza crtača jahača na jelenu, ali kojem vremenu to pripada, teško je reći.</s><s>Simbolika jelena je, kako je već rečeno, prisutna u protohistorijskim periodima.</s><s>Slični jeleni nalaze se na knemidama (dijelu opreme koji štiti potkoljenicu) nađenim u jednom tumulu na Glasincu koji pripada halštatskom periodu.</s>

<s>Izdvojeni prikazi konjanika vjerovatno pripadaju razdoblju srednjeg vijeka.</s><s>Ono što je zanimljivo kod prikaza konjanika jeste da i jedan i drugi izlaze iz pećine.</s>

<s>Pomalo zagonetno djeluju dva lika za koje, bar za sada, nema valjanog objašnjenja.</s><s>Jedan lik je žena koja je prikazana sa dugom kosom ili prije sa ogrtačem preko glave koji pada do zemlje.</s><s>Od pojedinosti najizraženije je, pored ogrtača, lice na kome su prikazane oči i nos.</s><s>Lice je trokutasto jer se čini kao da žena pridržava ogrtač ispod brade.</s><s>S njene desne strane nalazi se krug sa rupicama koje prate crtu kružnice.</s><s>Ovaj krug možda i nije u vezi sa ženom jer se i na ovom mjestu, kao uostalom na cijelom prostoru koji pokrivaju, crteži preklapaju.</s><s>Drugi lik je čovjek uvjetno nazvan čovjek sa krilima kome je, također, teško odrediti značenje i vrijeme nastanka.</s><s>Po izgledu lica i crtama čini se kao da je iz istog vremena kad i žena s ogrtačem.</s><s>U odnosu na prikaze ostalih ljudi on je znatno složeniji.</s><s>Najbližu usporedbu moguće je naći u urezanom crtežu anđela iz mjesta Tunkelbad kod sela Assiago u Italiji koji je okvirno vremenski određen u historijsko vrijeme.</s>

<s>Reference</s>

<s>Vanjski linkovi 
 Djevojačka pećina na kladanj.ba</s>

<s>Kladanj
Pećine u Bosni i Hercegovini
Svetišta u Bosni i Hercegovini</s>

